44. ΑΠΟΦΑΣΗ ΥΠΟΥΡΓΟΥ ΓΕΩΡΓΙΑΣ Αριθ. 139485/3534/1006 της 24 Νοεμ. 1979/18 Ιαν. 1980 (ΦΕΚ Β΄ 46) Περί πιστοποιητικού ταυτότητας γεωργικών μηχανημάτων. Έχοντας υπόψη: 1.Το άρθρ. 84, παρ. 1 και 2 του Κ.Ο.Κ. (Νόμ. 614/77) «περί ταξινομήσεως, απογραφής και θέσεως σε κυκλοφορία οχημάτων». 2.Την 150/4.3.74 οδηγία της Ε.Ο.Κ., σχετικά με την προσέγγιση των νομοθεσιών των Κρατών - Μελών στο θέμα της εγκρίσεως του τύπου των τροχοφόρων γεωργικών ή δασικών ελκυστήρων με μεγίστη ταχύτητα πορείας, εκ κατασκευής, 6-25 χιλιομ./ώρα με την οποία καθιερώνεται η έκδοση πιστοποιητικού ταυτότητας για κάθε ελκυστήρα της ανωτέρω κατηγορίας. 3.Την ανάγκη της πλήρους εναρμονίσεως της νομοθεσίας της χώρας μας σύμφωνα με τα ισχύοντα στην Ε.Ο.Κ. εν όψει της επικειμένης πλήρους εντάξεώς μας σ’ αυτή, αποφασίζουμε: 1.Οι γεωργικοί ή δασικοί τροχοφόροι διαξονικοί ελκυστήρες μεγίστης ταχύτητας πορείας, εκ κατασκευής, 6-25 χιλιομ./ώρα, που έχουν εφοδιασθεί με πιστοποιητικό εγκρίσεως τύπου, σύμφωνο με την 150/4.3.74 οδηγία της Ε.Ο.Κ., θα συνοδεύονται κατά την πώλησή τους στους αγρότες με πιστοποιητικό ταυτότητας (υπόδειγμα Ι), που θα εκδίδεται από τον κατασκευαστή ή τον εξουσιοδοτημένο αντιπρόσωπό του. 2.Οι λοιποί διαξονικοί ελκυστήρες που δεν έχουν εφοδιασθεί με το πιστοποιητικό εγκρίσεως τύπου της Ε.Ο.Κ., καθώς και τα λοιπά (αυτοκινούμενα) γεωργικά μηχανήματα πρέπει να εφοδιάζονται με ανάλογο πιστοποιητικό ταυτότητας ( υπόδειγμα ΙΙ). Το ανωτέρω πιστοποιητικό θα χορηγείται από τον Κατασκευαστή, τον εξουσιοδοτημένο αντιπρόσωπο ή τον εισαγωγέα του μηχανήματος, στο οποίο θα δηλώνει ότι το μηχάνημα συμφωνεί απόλυτα σε όλα τα τεχνικά χαρακτηριστικά με το αντιπροσωπευτικό δείγμα το οποίο δοκιμάστηκε και δια το οποίο εκδόθηκε η απαιτούμενη έκθεση δοκιμής (για όσα μηχανήματα προβλέπεται απαραιτήτως η υποβολή αυτής για την έγκριση του τύπου) και η σχετική απόφαση του Υπουργείου Γεωργίας περί εγκρίσεως του τύπου αυτού. 3.Κάθε παρέκκλιση των τεχνικών χαρακτηριστικών κατασκευαζομένου μηχανήματος από τον εγκεκριμένο τύπο πρέπει να τίθεται υπ’ όψη της αρμοδίας Δ/νσεως ΥΠΑΕ, η οποία θα κρίνει εάν υπάρχει ανάγκη ή όχι επανεγκρίσεως της κυκλοφορίας του. 4.Για όσα μηχανήματα δεν προβλέπεται η υποβολή εκθέσεως δοκιμής (θεριζοαλωνιστικές, βαμβακοσυλ/κές, κ.ά.) σύμφωνα με την υπ’ αριθ. 125397/990/340/27.3.79 απόφασή μας, οι Αντιπρόσωποι ή Εισαγωγείς πρέπει να υποβάλλουν δικαιολογητικά που προβλέπονται με την ανωτέρω απόφαση (παρ. 1α). Ειδικώς για τα μηχ/τα των ανωτέρω κατηγοριών οι Π. Υπηρεσίες μας θα προβαίνουν σε έλεγχο της καλής λειτουργίας και αποδοτικότητος αυτών συντάσσοντες σχετική έκθεση για κάθε τύπο μετά τη λήξη του 1ου έτους κυκλοφορίας τους. 5.Τα ανωτέρω πιστοποιητικά θα κατατίθενται στην Περιφερειακή Υπηρεσία του Υπ. Γεωργίας, η οποία ενεργεί την απογραφή και θα αποτελούν απαραίτητα δικαιολογητικά για τη χορήγηση της κανονικής άδειας κυκλοφορίας του μηχανήματος. 6.Οι 168281/3698/168/14.10.78 και 120670/150/29/15.1.79 αποφάσεις μας που αναφέρονται στο ίδιο θέμα καταργούνται. Η απόφαση αυτή να δημοσιευθεί στην Εφημερίδα της Κυβερνήσεως. (Ακολουθούν υποδείγματα) 